กลุ่มบันเทิง:ฟื้นตัวค่อยเป็นค่อยไปชู WORK-PLANB หุ้นเติบโตเด่น
กลุ่มบันเทิงยังคงมองงบโฆษณาในช่วงที่เหลืออยู่ในภาวะฟื้นตัวขึ้นอย่างค่อยเป็นค่อยไป และยังคงเลือก WORK และ PLANB เป็นหุ้นเด่น จากแนวโน้มของกำไรรายไตรมาสที่ยังคงเพิ่มขึ้น และการเติบโตของกำไรสุทธิปี 60 ที่โดดเด่นที่ 57% และ 48% ตามลำดับ
12 ต.ค. 2559

บล.กสิกรไทย ระบุในบทวิเคราะห์ว่า กลุ่มบันเทิง (น้ำหนักเท่าตลาด) นีลเส็นรายงานงบโฆษณาเดือนกันยายนที่ 9,630 ล้านบาท ลดลง 5.0% เทียบเดือนก่อนหน้าและ 0.4% เทียบช่วงเดียวกันของปีก่อนซึ่งเป็นการหยุดการฟื้นตัวขึ้น เทียบเดือนก่อนหน้า 2 เดือนติดต่อกัน (ก.ค.-ส.ค.) เนื่องจากปัจจัยด้านฤดูกาล ซึ่งโดยหลักแล้วมาจากการชะลอตัวของการใช้สื่อหลัก โดยเฉพาะโทรทัศน์
ทั้งนี้ การใช้สื่อผ่านดิจิตัลทีวี ลดลง 7.4% เทียบเดือนก่อนหน้าแต่ยังคงโตขึ้น 13.2% เทียบช่วงเดียวกันของปีก่อนขณะที่โทรทัศน์อะนาล็อค การใช้งบโฆษณาลดลง 6.0% เทียบเดือนก่อนหน้าและ 6.2% เทียบช่วงเดียวกันของปีก่อนสำหรับสื่อดั้งเดิมอื่น มีแนวโน้มที่แตกต่างไปตามประเภท
โดยแมกกาซีน เพิ่มขึ้น 17.3% เทียบเดือนก่อนหน้าแต่ยังคงลดลง 32.4% เทียบช่วงเดียวกันของปีก่อนสื่อวิทยุ การใช้งบลดลง 1.2% เทียบเดือนก่อนหน้าแต่เพิ่มขึ้น 10.2% เทียบช่วงเดียวกันของปีก่อนจากฐานปีก่อนที่ต่ำมาก ขณะที่หนังสือพิมพ์ยังคงลดลงทั้ง 5.6% เทียบเดือนก่อนหน้าและ 12.9% เทียบช่วงเดียวกันของปีก่อน
สำหรับสื่อโฆษณาในโรงภาพยนต์ มีการใช้งบลดลง 13% เทียบเดือนก่อนหน้าแม้จะเพิ่มขึ้น 56.8% เทียบช่วงเดียวกันของปีก่อนขณะที่สื่อนอกบ้าน (Outdoor) และสื่อในระบบขนส่ง (Transit) ค่อนข้างดูดีที่สุด โดยยังคงมีการเติบโตขึ้นทั้ง เทียบเดือนก่อนหน้าและ เทียบช่วงเดียวกันของปีก่อน
ทั้งนี้คงน้ำหนักการลงทุน “เท่าตลาด” และยังคงมองงบโฆษณาในช่วงที่เหลืออยู่ในภาวะฟื้นตัวขึ้นอย่างค่อยเป็นค่อยไป และยังคงเลือก WORK และ PLANB เป็นหุ้นเด่น จากแนวโน้มของกำไรรายไตรมาสที่ยังคงเพิ่มขึ้น และการเติบโตของกำไรสุทธิปี 60 ที่โดดเด่นที่ 57% และ 48% ตามลำดับ
 